Dmitrij Iosifovitsj Ivanovskij

Dmitrij Iosifovitsj Ivanovskij (russisk: Дмитрий Иосифович Ивановский; *  i landsbyen Nizy i guvernementet St. Petersburg i Russland, død 20. april 1920 i Rostov-na-Donu) var en russisk biolog og grunnlegger av den moderne virologi.

Liv og virke

Utdannelse
Ivanovskij studerte naturvitenskap under Andrej Sergejevitsj Faminzyn ved Universitetet i St. Petersburg (Russland), og ble uteksaminert derfra i 1888.

Karriere
I 1890 ble Ivanovskij assistent ved Petersburgs vitenskapsakademis botaniske laboratorium. Fra 1895 til 1901 fungerte han som dosent på samme sted. I 1901 ble han professor ved Universitetet i Warszawa og i 1915 professor ved Rostovs universitet. 

I 1887 beskjeftiget han seg for første gang med tobakkmosaikksyken. Dette var en sykdom som særlig rammet tobakksplanter. Biologen Adolf Mayer (1843–1942) hadde allerede i 1886 beskrevet at sykdommen var smittsom, men Mayer klarte ikke å identifisere årsaken til infeksjonen. 

For å komme videre presset Ivanovskij plantevæske fra infiserte planter gjennom bakterietette filtere. Etter denne filtreringen undersøkte han to forskjellige prøver. Den første hadde han innhentet i 1887 i Bessarabia, det andre tre år senere fra Krimhalvøya. Han benyttet Chamberlandfiltere av porselen, som var ugjennomtrengelige for bakterier. Plantesaften fortsatte likevel å være infeksjonsbærende, og smitteevnen ble ikke redusert ved stadig gjentatte fortynninger, det vil si ved gjentatte filtreringer. Av dette konkluderte han at det dreide seg om en levende agens som ikke var synlig for de mikroskoper han hadde til rådighet, og at det ikke kunne dreie seg om en gift som lot seg fortynne. Han kalte denne agens tidvis for «mikrobe» og tidvis for «virus». 

Med dette ble han den første som satte en smitteagens (tobakkmosaikkviruset) i forbindelse med ordet virus. Hans forståelse av og forklaring av ordet virus er den som skulle gjelde fra nå av. Tidligere bruk av ordet virus hadde vært bredere og mer ubestemt. Ivanovskij regnes dermed som en av grunnleggerene av den moderne virologi.

Han offentliggjorde sine funn i 1892 i vitenskapelige tidsskrifter i St. Petersburg og Warszawa – tidsskrifter som da ikke var særlig sentrale for europeiske viologer. I 1899 ble Ivanovskijs arbeider bekreftet ved funn gjort av Martinus Beijerinck (1851–1931), som ikke kjente til Ivanovskijs tidligere arbeider.

Ettermæle 
 Instituttet for virologi ved Sovjetunionens akademi for medisinske vitenskaper ble i 1950 oppkalt etter Ivanovskij. Samtidig ble Ivanovskijprisen opprettet; prisen ble delt ut hvert tredje år for beste vitenskapelige arbeid innen virologi.
 I 1964 ga det sovjetiske postvesenet ut et frimerke i anledning 100-årsjubileet for Ivanovskijs fødsel.

Verker 
 D. I. Ivanovskij: O dvuch boleznjach tabaka. Tabacnaja pepliza. Mozatcnaja bolezn´ tabaka. Sel`skoje chozaistvo i lesovodstvo St. Petersburg (1892) 169: s. 104–121
 D. I. Ivanovskij: Über die Mosaikkrankheit der Tabakpflanze. Zeitschrift für Pflanzenkrankheiten (1903) 13,1: s. 1–41

Referanser

Litteratur 
 Константин Ефремович Овчаров: Дмитрий Иосифович Ивановский 1864–1920. Изд-во АН СССР, Москва 1952.

Eksterne lenker
 Anfänge der Virologie 
 Д. В. Лебедев: Ивановский Дмитрий Иосифович. I: Большая советская энциклопедия (russisk).

Virologer
Russiske biologer
Personer fra Luga rajon